
Z A P I S N I K

9. sjednice Vijeća Mjesnog odbora Vrbani, 31. siječnja 2022. u prostorijama Mjesnog odbora Prečko, Prečko 2a, s početkom u 18:30 sati

NAZOČNI ČLANOVI VIJEĆA:

Lovro Hrust, Ivan Kranjc, Borna Lozo, Milan Radulović, Antonija Skender, Tomislav Spahić, Dominik Nizić, Nikola Kos, Davor Laura
Predsjedava: Borna Lozo, predsjednik Vijeća.
Zapisnik vodi: Lovro Hrust, član Vijeća.

Predsjednik konstatira da je nazočno 9 od ukupno 9 članova Vijeća, što znači da Vijeće može pravovaljano odlučivati, te otvara 9. sjednicu Vijeća Mjesnog odbora.

Vijeće jednoglasno prihvaća tekst Zapisnika 8. sjednice Vijeća, održane 15. prosinca 2021. bez izmjena.
Član Vijeća Lovro Hrust predlaže dopunu dnevnog reda sa točkom:

„ Program za provedbu javnog natječaja za izradu idejnog krajobrazno-urbanističko-arhitektonskog rješenja javnog parka Vrbani II na k.č.br. 5990. k.o. Vrapče.“

Vijeće je suglasno sa dopunom.

Predsjednik Vijeća predlaže dopunu dnevnog reda sa točkom:

„Postava zaštitnih stupića kod Palinovečke ulice stupića u Palinovečkoj ulici 31 -37 i 39-45 i vračanju stupića u Rudeškoj cesti 95 sjeverno“

Vijeće je suglasno sa dopunom.

Dopunske točke postaju točke 9. i 10. točka Pitanja prijedlozi i obavijesti postaje točka 11.

Na prijedlog predsjednika Vijeće jednoglasno utvrđuje

DNEVNI RED

1. Prijedlog Izvješća o radu Vijeća Mjesnog odbora Vrbani za 2021.

2. Prijedlog Programa rada Vijeća Mjesnog odbora Vrbani za 2022.

3. Prometna sigurnost na križanju Rudeške ceste i Palinovečke ulice po zahtjevu člana Vijeća Ivana Kranjca
4. Sanacija nogostupa u Palinovečkoj 19J po zahtjevu V. P.
5. Sanacija ulegnuća uz zapadno pročelje stambeno-poslovne zgrade Rudeška cesta 142-144 po zahtjevu udruge Vestigium
6. Obilježavanje horizontalne signalizacije „zabrana zaustavljanja i parkiranja“ u Palinovečkoj ulici od k.br. 36 do Rudeške ceste 171 po zahtjevu D. C.

7. Sadnja stabala i postava antitraumatske podloge u ograđenom dječjem igralištu na zelenoj površini k.č.br. 3766/1 k.o. Rudeš u Ožujskoj ulici po zahtjevu R.B.

8. Postava zaštitnih stupića u Ožujskoj ulici 13 do 15 po zahtjevu člana Vijeća Milana Radulovića
9. Program za provedbu javnog natječaja za izradu idejnog krajobrazno-urbanističko-arhitektonskog rješenja javnog parka Vrbani II na k.č.br. 5990. k.o. Vrapče.
10. Postava zaštitnih stupića kod Palinovečke ulice stupića u Palinovečkoj ulici 31 -37 i 39-45 i vračanju stupića u Rudeškoj cesti 95 sjeverno
11. Pitanja, prijedlozi i obavijesti

Ad 1. Prijedlog Izvješća o radu Vijeća Mjesnog odbora Vrbani za 2021.
Članovi Vijeća primili su materijal uz poziv.
U raspravi sudjeluju svi članovi Vijeća.

Vijeće jednoglasno donosi
IZVJEŠĆE O RADU
VIJEĆA MJESNOG ODBORA VRBANI
U 2021. GODINE
1.UVODNE NAPOMENE

Ukupni rad i djelovanje, kao i zadaće, prava i ovlasti Vijeća Mjesnog odbora Vrbani (u nastavku „Vijeće”) normativno se zasnivaju na aktima u kojima se njegov djelokrug i aktivnosti precizno usmjeravaju i određuju propisanim odredbama. To su: Statut Grada Zagreba (Službeni glasnik Grada Zagreba 23/16, 2/18, 23/18, 3/20, 3/21 i 11/21- pročišćeni tekst), Pravila Mjesnog odbora Vrbani i Poslovnik o radu Vijeća.

Programsko - plansko usmjerenje rada Vijeća definirano je usvajanjem nekih temeljnih dokumenata, odnosno pridržavanjem drugih ranije usvojenih, kao i onih koji predstavljaju pravno uporište za rad, a koji su, shodno tome, u svojoj ukupnosti bili programi vodilje za djelovanje Vijeća kroz 2021. godinu – Poslovnik o radu Vijeća, Statut Grada Zagreba itd. – a na temelju kojih su sjednice bile planirane, pripremane, sazivane i vođene.

2.
SASTAV VIJEĆA

U 2021. provedeni su izbori za gradske četvrti i mjesne odbore. Vijeće je konstituirano je 25. lipnja 2021. u sazivu: Tomislav Spahić (HDZ), Ivan Kranjc (DP, sada nezavisni), Davor Laura (HDZ), Borna Lozo (ZJN) Lovro Hrust (ZJN), Dominik Nizić (ORaH), Milan Radulović (SDP), Antonija Skender (ZJN), Nikola Kos (ZJN).

Za predsjednika Vijeća Mjesnog odbora Vrbani izabran je Borna Lozo, a za potpredsjednicu Antonija Skender.



Na konstituirajućoj sjednici Član Vijeća Zvonimir Kekez (HDZ) stavio je mandat u mirovanje, a zamijenio ga je Tomislav Spahić (HDZ). Članica Vijeća Daniela Širinić (ZJN) prihvatila je dužnost članice Vijeća Gradske četvrti Trešnjevka-jug, a zamijenio ju je Nikola Kos (ZJN), član Vijeća Zvonimir Mustaf prihvatio je dužnost člana Vijeća Gradske četvrti Trešnjevka-jug, a zamijenio ga je Lovro Hrust (ZJN).

U starom sazivu Vijeća u 2021. bili su: Nikola Fabrio (SDP), Darija Hrgović (nezavisna), Dražen Jelavić (HNS), Stjepan Jurčević (HDZ), Marina Latinović (nezavisna), Zvonimir Mustaf (ZJN), Vilem Thür (HSLS), Lea Unušić (HDZ), Svjetlana Vulić Čolović (NLZG).

Za predsjednika Vijeća Mjesnog odbora Vrbani izabran je Nikola Fabrio, a za potpredsjednicu Darija Hrgović.

3.
O RADU VIJEĆA


a) Predsjednik Vijeća


Predsjednik Vijeća obavljao je svoje dužnosti temeljem odredbi Pravila Mjesnog odbora Vrbani (članci 20. i 22.). Osim toga obavljao je i cijeli niz drugih aktivnosti vezanih uz poslove i zadaće funkcije koju obnaša. Poklanjao je pažnju komunikaciji s građankama_ima s kojima je, zajedno s ostalim članovima Vijeća, obavljao razgovore po potrebi. Prvenstveno putem elektroničke pošte Vijeća, ali i u za to određenim terminima dežurstava Vijeća Mjesnog odbora. Nastojao im je pomoći u rješavanju brojnih pitanja, posebno onih komunalne prirode i u tome su mu podrška bile_i djelatnice_i Područnog odsjeka Trešnjevka-jug, kao i kolegice_e članovi_ce Vijeća i svih vijeća mjesnih odbora i Vijeća Gradske četvrti Trešnjevka-jug. Komunicirao je s građanima_kama i neformalnim, usmenim putem kada je za to postojala potreba ili prilika. U svojoj komunikaciji se vodio vrijednostima uvažavanja dostojanstva sugovornika_ca, otvorenosti i transparentnosti te solidarnosti s cjelokupnom zajednicom. 


Glavni činitelj upućenosti i uvida u aktualnu problematiku Gradske četvrti, a s time i promptnog reagiranja na akutne probleme koji su zahtijevali ekspeditivno rješavanje bili su česti obilasci terena, u svako vrijeme. Surađivao je s potpredsjednicom i predsjednikom-com Vijeća Gradske četvrti, osobito na redovnim sastancima koordinacije Gradske četvrti i s drugim bitnim javnim tijelima Grada.


b) Potpredsjednica Vijeća

Potpredsjednica Vijeća sukladno odredbama članka 21. Pravila Mjesnog odbora Vrbani, njegovim dužnostima, pomagala je predsjedniku u njegovom radu.

c)
Članovi Vijeća


Članovi Vijeća svoje pravo i dužnosti, određene člankom 13. Pravila Mjesnog odbora Vrbani, ostvaruju uglavnom sudjelujući u radu sjednica Vijeća. Njihovo se djelovanje očituje prvenstveno kroz sudjelovanje u raspravama te iznošenje prijedloga, pitanja i zahtjeva. To su činili formalnim putevima kao što je upućivanje pismenog prijedloga za sjednice i neformalnim putevima kao što je usmena komunikacija s građanima_kama i predsjednikom Vijeća. Članovi Vijeća u tom su pogledu bili aktivno angažirani. Svi članovi Vijeća sudjelovali su u zajedničkom obilasku Vrbana i tom prilikom su zajedno mapirali i raspravljali o bitnim problemima diljem Vrbana. Članovi_ce Vijeća su bili velika podrška predsjedniku u njegovom radu te su u tom pogledu predano i kvalitetno obavljali povjerene im zadatke i predložene inicijative, a što je uključivalo istraživanje bitnih tema, terenski rad, poslovi komunikacije s drugima, planiranje aktivnosti i tako dalje. Osim toga, sudjelovali su u redovitim dežurstvima članova Vijeća, organiziranih radi ostvarivanja neposrednih kontakata i razmjene informacija s građankama_ima, a sve u cilju što kvalitetnijeg i bržeg rješavanja najvažnijih problema svakodnevnog života građanki_a, osobito onih komunalne prirode.

3.1 SADRŽAJ I UČINCI RADA VIJEĆA


Što se tiče strukture akata Vijeća prema predlagateljima (inicijatorima) uglavnom su to bili predsjednik Vijeća i predsjednica Vijeća Gradske četvrti.


U ukupnom radu Vijeća poseban osvrt svakako zavređuje planiranje i realizacija Plana malih komunalnih akcija Mjesnog odbora Vrbani kao i Plana komunalnih aktivnosti koji donosi Vijeće Gradske četvrti, najvažniji instrument kojim vijeća, u prethodnoj pripremi tog Plana, može izravno utjecati na zadovoljavanje različitih konkretnih potreba u pojedinim dijelovima Mjesnog odbora Vrbani.

Sukladno Zaključku o prostorima mjesne samouprave (Službeni glasnik Grada Zagreba 8/17, 1/18, 3/19, 13/19, 14/19, 18/19, 22/19, 11/20 i 28/21) Vijeće je na svojoj 8. sjednici 15. prosinca 2021. odlučivalo o korištenju prostora Mjesne samouprave u Rudeškoj cesti 148 dok je odluke o jednokratnom korištenje prostora donosio predsjednik Vijeća temeljem ovlasti Vijeća.

Korištenje prostora uvjetovano je bilo novonastalom pandemijom bolesti COVID – 19 uzrokovane korona virusom SARS-CoV-2, zbog čega su se korisnici morali pridržavati mjera Stožera civilne zaštite RH i preporuka Hrvatskog zavoda za javno zdravstvo. Veliki broj sjednica Vijeća održan u prostorijama društvenog doma Prečko, upravo zbog epidemiološki neadekvatnih prostornih uvjeta u prostorijama mjesne samouprave Vrbani.

Vijeće Mjesnog odbora je na više sjednica nastojalo ubrzati izradu projektnog zadatka za izgradnju višenamjenskog objekta doma zdravlja, društvenog doma i knjižnice na području Vrbana. Izgradnja tog multifunkcionalnog objekta je od prioritetne važnosti za stanovnike Vrbana. Vezano uz druge velike projekte na Vrbanima, Vijeće je predložilo poboljšanja projektu gradnje javnog parka na k.č.br. 5990 k.o. Vrapče.

U predloženim aktivnostima plana komunalnih aktivnosti Gradske četvrti Trešnjevka-jug novi saziv Vijeća je uveo novu praksu. Naime, prioritet su imale aktivnosti usmjerene na povećanje jednake dostupnosti u javnom prostoru, odnosno popravci javnih površina i planovi gradnje rampi za osobe smanjene pokretljivosti. U prvi plan su stavljeni pješaci, biciklisti i drugi nemotorizirani učesnici prometa u odnosu na motoriziran promet.

Vijeće je bilo spremno brzo djelovati u slučajevima kada je to bilo potrebno, kao što je slučaj prijavljivanja radova na ilegalnom parkiralištu na k. č. br. 5997 k. o. Vrapče.

4.
ZAKLJUČNE OCJENE


Vijeće Mjesnog odbora Vrbani potvrdilo se kao mjesto artikulacije zajedničkih potreba i interesa stanovnika svoga područja. Učestalo obraćanje građanki_a, udruga i drugih subjekata s njihovim zahtjevima, prijedlozima, upitima i inicijativama ponajbolje svjedoči da je Vijeće prihvaćeno kao promicatelj demokratske rasprave i odlučivanja o zajedničkim prioritetima stanovnika Vrbana.


Međutim, Vijeće još nije u potpunosti zadovoljno krajnjim učincima svoga djelovanja u pogledu brzine i kvalitete rješavanja pojedinih problema na području Mjesnog odbora Vrbani i želi više raditi na svojim inicijativama, zagovaračkim aktivnostima, te komunikaciji s građankama_ima kao što smatra da bi veća spremnost i kvalitetnija komunikacija određenih gradskih upravnih tijela i drugih institucija na uvažavanje njegovih inicijativa, prijedloga i zahtjeva bila poželjna. Vijeće posebno želi ažurniji sustav komuniciranja s određenim javnim tijelima i smatra da zajedničkim, konstruktivnim djelovanjem s drugim tijelima ima mogućnost i dijeljenu odgovornost osigurati bitne iskorake u brzini komunikacije. Vijeće u tom pogledu očekuje napredak u sljedećem razdoblju i spremno je preuzeti svoj dio odgovornosti za taj napredak. Vezano uz popravke na prostoru Mjesnog odbora Vrbani, poput popravljanje lampi ili rupa u kolniku, Vijeće je zadovoljno brzim i kvalitetnim djelovanjem nadležnih tijela. Vijeće vidi prostor za napredak u komunikaciji očekivanja od određenih tijela, kao što je, primjerice prethodna komunikacija o planovima orezivanja stabla i razlozima specifičnih aktivnosti. Vijeće je vrlo zadovoljno radom djelatnica_ka Područnog odsjeka Trešnjevka-jug jer su bili velika podrška u radu Vijeća i predsjednika Vijeća te su svoje poslove obavljali profesionalno i savjesno. 


Mogućnosti daljnjeg unapređivanja rada Vijeća u idućim godinama su velike. To uključuje potrebu sve izravnijeg i učinkovitijeg sudjelovanja svih zainteresiranih građanki_a u upravljanju Mjesnim odborom Vrbani, Gradskom četvrti Trešnjevka-jug i Gradom Zagrebom.

Ad 2. Prijedlog Programa rada Vijeća Mjesnog odbora Vrbani za 2022.

Članovi Vijeća primili su materijal uz poziv.

U raspravi sudjeluju svi članovi Vijeća.

Vijeće jednoglasno donosi
P R O G R A M   R A D A

VIJEĆA MJESNOG ODBORA VRBANI

ZA 2022. GODINU

I. POLAZNE OSNOVE


Djelovanje Vijeća Mjesnog odbora Vrbani (u nastavku: Vijeće) polazi od sagledavanja stanja, potreba i problema:

1. Stanja komunalne infrastrukture, kvalitete komunalnog standarda, potrebe uređenja naselja, kvalitete stanovanja, 

2. Uređivanja postojećih parkova i zelenih površina, kao i planiranje budućih,

3. Modernizacije postojećih dječjih igrališta s novom opremom, opremom za stariju djecu i drugih dobnih skupina te izgradnja novih dječjih igrališta i parkova,

4. Izgradnje prostora za društvene potrebe - Društveni dom Vrbani, knjižnica i 
zdravstvena stanica,

5. Predlaganja i praćenja mjera i akcija za zaštitu i unapređivanje okoliša, te suradnja i učinkovitiji rad s komunalnim službama, posebno komunalnih redara,

6. Stanja sigurnosti i zaštite osoba, imovine i dobara te nastavak mjera i aktivnosti projekta „Policajac u zajednici“,

7. Sveobuhvatne i temeljite analiza ukupnog stanja i strukture stanovništva na području Mjesnog odbora, kao osnova za osmišljavanje djelovanja Vijeća u pitanjima iz njihove nadležnosti,

8. Zaštite djece, mladih, osoba treće životne dobi, osoba s invaliditetom i posebnim 
potrebama/pravima,
9. Zadovoljavanje zdravstvenih, socijalnih, obrazovnih, kulturnih, sportskih, 
rekreacijskih i drugih potreba građanki_a,

10. Potrebe sanacije starih cesta i izgradnje novih,

11. Osmišljavanje koncepta razvoja Vrbana temeljenom na obilježjima, strukturi i potrebama njegovog stanovništva,


Vijeće će djelovanje u tekućoj godini također usmjeriti na daljnjem stvaranju neophodnih normativno – organizacijskih i drugih uvjeta za kvalitetno funkcioniranje Mjesnog odbora Vrbani. Vijeće vjeruje da to posebno uključuje realizaciju zahtjeva za osiguranje javnosti svog rada, poboljšanje kvalitete, transparentnosti i dostupnosti javnih akata i dokumenata, rad na približavanju prema stanovnicima_ama, poboljšanje komunikacije prema građankama_ima, primjerice osmišljavanjem inovativnih komunikacijskih kanala unutar strategije demokratizacije i otvaranja rada Vijeća, posebice prema osobama smanjene digitalne pismenosti, aktivnosti koje povećavaju političku participaciju lokalne zajednice, aktivnosti koje služe podizanju svijesti građanki_a o njihovim političkim pravima, obvezama i ulogama, kao i svijesti o funkciji Vijeća, te sve druge aktivnosti čiji je cilj demokratizirati, popularizirati i poboljšati rad Vijeća te odnosa Vijeća prema onima koje predstavlja.
II. GLAVNI CILJEVI


Sukladno svojim ovlastima, definiranim Zakonom o Gradu Zagrebu, Statutu Grada Zagreba i Poslovnika o radu Vijeća Mjesnog odbora, Vijeće u 2022. godini, želi ostvariti sljedeće ciljeve:

1. nakon analize i utvrđivanja postojećeg stanja u objektu mjesne samouprave, te zaključcima za njegovo korištenje sukladno istinskom zajedničkom interesu građanki_a, političkih stranaka, udruga koje okupljaju zdravstveno ili socijalno hendikepirane osobe uključujući udruge hrvatskih branitelja, te udruga djece, mladih i starijih osoba; usmjeriti na zadovoljavanje sveukupnih potreba građanki_a;

2. osigurati sustavno prikupljanje i obradu, te primjerenu dostupnost javnosti svih bitnih podataka o području Mjesnog odbora, kao nužne pretpostavke za ostvarivanje osmišljenog utjecaja građanki_a i njihovih predstavničkih tijela na razvoj Mjesnog odbora (posebice u pogledu komunalne opremljenosti i uređenja naselja, održavanja komunalnog reda i zaštite okoliša, djelovanja javnih službi itd.);

3. omogućiti članovima_cama Vijeća, kao i drugim zainteresiranim građankama_ima, pravodobnu i potpunu informiranost o odlučivanju gradskih upravnih tijela grada Zagreba o pitanjima od interesa za Mjesni odbor, a radi ostvarivanja primjerenog utjecaja na odluke (davanje mišljenja, te podnošenje inicijativa i prijedloga). Vijeće prepoznaje posebnu potrebu i radit će na tome da proširi komunikaciju prema osobama smanjene digitalne pismenosti;

4.  nastaviti raditi na inicijativi gradnje javnog parka na k.č.br. 5990 k.o. Vrapče s proširenim obuhvata (na susjedne čestice u zoni namjene Z1), koji će imati ugođaj perivoj-parka ili park-šume, koji će imati sadržaj za djecu svih dobi i za osobe treće životne dobi i participativan model sudjelovanja građanki_a i građanskih inicijativa u planiranju i provedbi projekta.
5.  nastaviti raditi na inicijativi gradnje višenamjenskog objekta zdravstvenog i društvenog doma te knjižnice u Mjesnom odboru Vrbani.
III. ZADACI I ROKOVI

Radi postizanja ovih Programom utvrđenih ciljeva, Vijeće će, na svojim radnim sjednicama tijekom 2022. godine raspraviti i donijeti odgovarajuće akte, naročito o sljedećim pitanjima:

1. izmjene i dopune Pravila Mjesnog odbora i Poslovnika o radu Vijeća sukladno izmjenama Statuta Grada Zagreba;

2. Financijski plan Mjesnog odbora za 2022. i Godišnji izvještaj o izvršenju Financijskog plana za 2021.;

3. raspolaganje imovinom mjesnog odbora;

4. Plan komunalnih akcija Mjesnog odbora, koji je sastavni dio plana komunalnih aktivnosti Gradske četvrti – rok veljača 2022.;

5. Izvješće o radu za 2021. i Program rada za 2022.;

6. može donijeti plan potreba za aktivnostima, programima i projektima unapređenja kvaliteta života građanki_a koji su od interesa za pojedini dio Mjesnog odbora Vrbani ili za cijeli Mjesni odbor utvrditi prioritete u njegovoj realizaciji;


Vijeće će, osim navedenog, tijekom 2022. godine provoditi sljedeće aktivnosti:

1. organizirati i provesti manifestaciju za Dan Vrbana u primjerenom epidemiološkom okviru;

2. sudjelovati u provođenju civilne zaštite na svom području;

3. provoditi programe čišćenja i uređenja okoliša i pri tome surađivati s organiziranim i neformalnim oblicima udruženja građanki_a; 

4. surađivati s drugim, osobito sa susjednim vijećima mjesnih odbora na području Gradske četvrti Trešnjevke-jug i drugih gradskih četvrti; 

5. surađivati s udrugama i inicijativama građana, kulturnim, zdravstvenim, humanitarnim, sportskim i drugim organizacijama na svom području u pitanjima od interesa za građanke_e s područja Vrbana;
6. predlagati Vijeću Gradske četvrti plan potreba za aktivnostima, programima i projektima unapređenja kvalitete života građanki_a koji su od interesa za cijelu Gradsku četvrt i prioritete u njihovoj realizaciji; 

7. predlagati preko Vijeća Gradske četvrti mjere i akcije za zaštitu i unapređivanje okoliša te za poboljšanje uvjeta života na svom području i pratiti njihovo provođenje;

8. predlagati preko Vijeća Gradske četvrti mjere nakon razmatranja stanja sigurnosti i zaštite osoba, imovine i dobara na svome području i prati njihovo provođenje;

9. predlagati preko Vijeća Gradske četvrti mjere za učinkovitiji rad komunalnih službi;

10. predlagati komunalne aktivnosti Gradske četvrti;

11. informirati o planovima Vijeća Gradske četvrti ;

12. analizirati stanje objekta mjesne samouprave na području Mjesnog odbora;

13. donositi zaključke o načinu angažiranja članova Vijeća u praćenju stanja u pojedinim dijelovima Mjesnih odbora (zaduženjima, dežurstvima u prostoru mjesne samouprave, praćenja problema u komunalnoj infrastrukturi).

IV. TEKUĆA PITANJA

Vijeće će, osim navedenog, tijekom 2022. godine, obavljati i druge poslove utvrđene zakonom, gradskim odlukama i drugim propisima.

Ad 3. Prometna sigurnost na križanju Rudeške ceste i Palinovečke ulice po zahtjevu člana Vijeća Ivana Kranjca
Članovi Vijeća primili su materijal uz poziv.

Predsjednik Vijeća informira članove Vijeća o temi.

U raspravi sudjeluju svi članovi Vijeća

Vijeće jednoglasno donosi

Z A K LJ U Č A K
1. Vijeće Mjesnog odbora Vrbani razmatralo je prijedlog člana Vijeća Ivana Kranjca o prometnoj sigurnosti na križanju Rudeške ceste i Palinovečke ulice.

2. Vijeće ukazuje na ozbiljan sigurnosno-prometni problem na predmetnom križanju i traži žurno rješavanje, odnosno stručnu procjenu Sektora za promet oko načina poboljšanja sigurnosti na predmetnoj lokaciji.

3. Vijeće traži sudjelovanje na komisijskom očevidu Gradskog ureda za obnovu, izgradnju, prostorno uređenje, graditeljstvo, komunalne poslove i promet, Sektora za promet vezano za pronalaženja rješenja za povećanje sigurnosti prometa na predmetnom križanju.
4. Zaključak dostaviti Vijeću Gradske četvrti Trešnjevka – jug.
O B R A Z L O Ž E NJ E

Svi članovi Vijeća upoznati su s problematičnim aspektima križanja Rudeška cesta – Palinovečka ulica iz svakodnevnog iskustva i svi se slažu da je stanje alarmantno. Potaknuti nedavnom nesrećom i hospitalizacijom djeteta, Vijeće traži rješenje i želi sudjelovati u procesima poboljšanja sigurnosti predmetne površine. 
Zbog alarmantnosti i lošeg stanja sigurnosti, Vijeće traži žurno postupanje Sektora za promet i spreman je sudjelovati i biti podrška u svim potrebnim procesima usmjerenim prema pronalasku i izvršenju dugoročnog rješenja koje će poboljšati sigurnosno stanje površine, odnosno spriječiti slične nesreće u budućnosti ili ih učiniti manje vjerojatnim.
Ad 4. Sanacija nogostupu u Palinovečkoj 19J po zahtjevu V.P. 
Članovi Vijeća primili su materijal uz poziv.

Predsjednik Vijeća informira članove Vijeća o temi.

U raspravi sudjeluju svi članovi Vijeća

Vijeće jednoglasno donosi

Z A K LJ U Č A K
1. Vijeće Mjesnog odbora Vrbani razmatralo je zahtjev V.P. vezano uz sanaciju pristupa ulazu u Palinovečkoj ulici 19 J južno.

2. Vijeće Mjesnog odbora Vrbani smatra da je potrebno sanirati predmetnu površinu i utvrđuje da postoji sličan problem kod dječjeg vrtića Palinovečka ulica 40 sjeverno.

3. Vijeće dostavlja zahtjeva iz točke 2. ovog zaključka Gradskom uredu za obnovu, izgradnju, prostorno uređenje, graditeljstvo, komunalne poslove i promet, Sektoru za građenje komunalne infrastrukture i održavanje javnoprometnih površina, javnih objekata i javne rasvjete na nadležno postupanje.
4. Zaključak dostaviti Vijeću Gradske četvrti Trešnjevka – jug.
O B R A Z L O Ž E NJ E:

Riječ značajnom problemu kretanja osobama na javnoj površini južno od ulaza Palinovečka ulica 19J zato što udubljene površine uvjetuje (u slučaju kiše) stvaranje lokve neposredno ispred ulaza, odnosno gotovo je nezaobilazna i prilično duboka. Kretanje je otežano i u slučaju zaleđivanja. Vijeće procjenjuje da može biti opasno za sve prolaznike tim dijelom javne površine. Tijekom rasprave, Vijeće se složilo da postoji sličan problem i potreba za sanacijom pješačke površine kod Palinovečke ulice 40 sjeverno, stoga se oba zahtjeva dostavljaju Gradskom uredu na nadležno postupanje.
Ad 5. Sanacija ulegnuća uz zapadno pročelje stambeno-poslovne zgrade Rudeška cesta 142-144 po zahtjevu udruge Vestigium

Članovi Vijeća primili su materijal uz poziv.

Predsjednik Vijeća informira članove Vijeća o temi.

U raspravi sudjeluju svi članovi Vijeća

Vijeće jednoglasno donosi

Z A K LJ U Č A K
1. Vijeće Mjesnog odbora Vrbani razmatralo je zahtjev udruge Vestigium vezano uz sanaciju ulegnuća popločenog nogostupa uz zapadno pročelje stambeno-poslovne zgrade Rudeška cesta 142-144.

2. Vijeće traži ispitivanje uzroka tog problema u punoj dužini popločenog nogostupa od Gradskog ureda za obnovu, izgradnju, prostorno uređenje, graditeljstvo, komunalne poslove i promet kao i nadležno postupanje u uređivanju istog.
3. Vijeće predlaže izradu krajobraznog projekta za revitalizaciju zelen infrasturkture cijele javne površine na k.č.br. 3963/2 k.o. Rudeš kao prijedlog za plan komunalnih aktivnosti Gradske četvrti.
4. Zaključak dostaviti Vijeću Gradske četvrti Trešnjevka – jug.
Ad 6.Obilježavanje horizontalne signalizacije „zabrana  zaustavljanja i parkiranja“ u Palinovečkoj ulici od k.br. 36 do rudeške ceste 171 po zahtjevu D.C.
Članovi Vijeća primili su materijal uz poziv.

Predsjednik Vijeća informira članove Vijeća o temi.

U raspravi sudjeluju svi članovi Vijeća

Vijeće jednoglasno donosi

Z A K LJ U Č A K
1. Vijeće Mjesnog odbora Vrbani razmatralo je zahtjev D. C. vezano uz obilježavanje horizontalne signalizacije „zabrana zaustavljanja i parkiranja“ u Palinovečkoj ulici od k.br. 36 do Rudeške ceste 171.

2. Vijeće je suglasno s predmetnim prijedlogom i predlaže da se obilježi horizontalna signalizacija „zabrana zaustavljanja i parkiranja“ na predmetnoj lokaciji.
3. Vijeće traži stručno mišljenje Gradskog ureda za obnovu, izgradnju, prostorno uređenje, graditeljstvo, komunalne poslove i promet, Sektora za promet o mogućnosti obilježavanja horizontalne signalizacije „zabrana zaustavljanja i parkiranja“ na predmetnoj lokaciji.
4. Zaključak dostaviti Vijeću Gradske četvrti Trešnjevka – jug.
Ad 7.Sadnja stabala i postava antitraumatske podloge u ograđenom dječjem igralištu na zelenoj površini k.č.br. 3766/1 k.o. Rudeš u Ožujskoj ulici po zahtjevu R.B.
Članovi Vijeća primili su materijal uz poziv.

Predsjednik Vijeća informira članove Vijeća o temi.

U raspravi sudjeluju svi članovi Vijeća

Vijeće jednoglasno donosi

Z A K LJ U Č A K
1. Vijeće Mjesnog odbora Vrbani razmatralo je zahtjev R. B. o sadnji stabala i postave antitraumatske podloge u ograđenom dječjem igralištu na zelenoj površini k.č.br. 3766/1 k.o. Rudeš u Ožujskoj ulici.

2. Vijeće će postavu antitraumatskih podloga ispod sprava koje ih nemaju, sadnju stabala koja će pružati dovoljno hlada na cijeloj površini te nivelaciju terena ispod klupa i stolova te oko betonske kocke sa sijanjem trave uvrstiti u prijedloge za sljedeće plansko razdoblje.
3. Vijeće traži da Zrinjevac sanira zemljište koje je oštećeno prilikom postave ljuljački.
4. Zaključak dostaviti Vijeću Gradske četvrti Trešnjevka – jug.
Ad 8. Postava zaštite stupića u Ožujskoj ulici 13 do 15 po zahtjevu člana Vijeća Milana Radulovića
Članovi Vijeća primili su materijal uz poziv.

Predsjednik Vijeća informira članove Vijeća o temi.

U raspravi sudjeluju svi članovi Vijeća

Vijeće jednoglasno donosi

Z A K LJ U Č A K
1. Vijeće Mjesnog odbora Vrbani razmatralo je zahtjev člana Vijeća Milana Radulovića za postavu zaštitnih stupića u Ožujskoj ulici 13 do 15.

2. Vijeće je suglasno sa postavom zaštitnih stupića na predmetnoj lokaciji, te će isto uvrstiti u prijedloge za sljedeće plansko razdoblje.
3. Zaključak dostaviti Vijeću Gradske četvrti Trešnjevka – jug.
Ad 9. Program za provedbu javnog natječaja za izradu idejnog krajobrazno-urbanističko-arhitektonskog rješenja javnog parka Vrbani II na k.č.br. 5990. k.o. Vrapče.
Član Vijeća Lovro Hrust informira članove Vijeća o temi.

U raspravi sudjeluju svi članovi Vijeća.

Vijeće jednoglasno donosi

Z A K L J U Č A K

1. Vijeće Mjesnog odbora Vrbani razmatralo je dopis Zavoda za prostorno uređenje Grada Zagreba vezano uz Program za provedbu javnog natječaja za izradu idejnog krajobrazno-urbanističko-arhitektonskog rješenja javnog parka Vrbani II na k.č.br. 5990. k.o. Vrapče.
2. Vijeće traži se da se obuhvat zahvata proširi i na dvije površine zapadno od k.č.br. 5990 k.o. Vrapče koje su po važećem Generalnom urbanističkom planu grada Zagreba zona Z1 – javne zelene površine – javni park. Istovremeno se traži rješenje čija je izvedba moguća u fazama, kako bi se najprije moglo pristupiti izvedbi na onim česticama koje su u vlasništvu Grada Zagreba, a izvedbi na ostatku po rješavanju vlasničkih odnosa. 
3. Zaključak dostaviti Vijeću Gradske četvrti Trešnjevka – jug.
Ad 10. Postava zaštitnih stupića kod Palinovečke ulice stupića u Palinovečkoj ulici 31 -37 i 39-45 i vračanju stupića u Rudeškoj cesti 95 sjeverno.
Predsjednik Vijeća informira članove Vijeća o temi.

U raspravi sudjeluju svi članovi Vijeća.

Vijeće jednoglasno donosi

Z A K LJ U Č A K
1. Vijeće Mjesnog odbora Vrbani razmatralo prijedlog predsjednika Vijeća Mjesnog odbora Vrbani o mogučnosti postave zaštitnih stupića u Palinovečkoj ulici 31, 37, 39 i 45 i vraćanju stupića u Rudeškoj cesti 95 sjeverno.
2. Vijeće je suglasno sa postavom zaštitnih stupića u Palinovečkoj ulici 31, 37, 39 i 45 te će postavu uvrstiti u sljedeće plansko razdoblje. 
3. Vijeće traži od Gradskog ureda za mjesnu samoupravu, civilnu zaštitu i sigurnost ponovnu postavu  zaštitnog stupića na mjestu otuđenog u Rudeškoj cesti 95 sjeverno.
4. Zaključak dostaviti Vijeću Gradske četvrti Trešnjevka – jug.
Ad 9. Pitanja, prijedlozi i obavijesti
Predsjednik Vijeća informira članove da će se prijedlozi za PKA 2023 godine morati donjeti ranije u ovoj godinu u odnosu na prošlu, odnosno da će ta tema ubrzo doći na dnevni red. Također je obavijestio članove da će iduća sjednica biti početkom ožujka.

Član Vijeća Ivan Kranjc predlaže da se sjednice Vijeća Mjesnog odbora Vrbani održavaju u prostoru mjesne samouprave Vrbani.

Predsjednik odgovara da će provjeriti da li se sjednice mogu održavati zbog mjera vezanih uz pandemiju.
Član Vijeća Ivan Kranjc je postavio upit u kojoj je fazi popravak ulegnute ploče kod Osnovne škole Alojzija Stepinca.

Predsjednik odgovora da će se poslati požurnica.

Član Vijeća Milan Radulović postavlja upit u kojoj je fazi uklanjanje prvog taksi stajališta u Rudeškoj cesti te predlaže da se taksi stajalište premjesti na k.č.br. 3963/2 k.o. Rudeš.

Predsjednik odgovora da će se uputiti požurnica za ukidanje prvog taksi stajališta, te predlaže da se premještanje taksi stajališta na novu lokaciju uvrsti u dnevni red  u jednu od narednih sjednica.

Član Vijeća Davor Laura izrazio je potrebu da se neovisno o otvaranju novog objekta McDonald`sa nastave napori u pronalasku rješenje za nezadovoljavajuću prometnu situaciju oko tog dijela Rudeške ceste.
Budući da više nitko ne traži riječ, predsjednik konstatira da je dnevni red iscrpljen i zaključuje sjednicu.

Dovršeno u 20:35 sati.

Zagreb, 31. siječnja 2022.

